**Δηλώσεις του Προέδρου της Βουλής κ. Κωνσταντίνου Τασούλα**

**στη συνάντηση με τον πρέσβη των ΗΠΑ κ. Τζορτζ Τσούνη**

Με ιδιαίτερη χαρά και τιμή υποδεχόμαστε σήμερα στη Βουλή των Ελλήνων το νέο πρέσβη των Ηνωμένων Πολιτειών της Αμερικής στην Ελλάδα τον κ . Γ. Τσούνη, ένα τέκνο της ορεινής Ναυπακτίας, ο οποίος αποτελεί ένα παράδειγμα της ελληνικής διασποράς η οποία κατάφερε να νικήσει τη μοίρα της και σήμερα να εκπροσωπεί τη μεγαλύτερη χώρα του κόσμου, εδώ στην Ελλάδα, από όπου η οικογένειά του, πριν από πολλά χρόνια, ξεκίνησε την περιπέτεια της ζωής της και έφτασε σε αυτό το σημείο χάρη στη Δημοκρατία, στην Ελευθερία και στις ευκαιρίες που τα πολιτεύματα της ελευθερίας προσφέρουν στον καθένα.

Κύριε πρέσβη είστε εδώ μαζί μας στη Βουλή των Ελλήνων, αμέσως μετά την άκρως επιτυχημένη επίσκεψη του Έλληνα πρωθυπουργού στις Ηνωμένες Πολιτείες, μετά την ιστορική ομιλία του πρωθυπουργού στο Κογκρέσο των Ηνωμένων Πολιτειών, όπου ενώπιον της Γερουσίας και της Βουλής των Αντιπροσώπων ξετύλιξε θα έλεγα με αριστοτεχνικό τρόπο όλα τα διμερή αλλά και παγκόσμια θέματα τα οποία μας απασχολούν και νομίζω πως η ευτυχέστερη στιγμή της δικής σας παρουσίας και της δικής σας θητείας εδώ έχει να κάνει με το ότι θα κληθείτε να βελτιώσετε κάτι το οποίο βρίσκεται ήδη σε εξαιρετικό σημείο, δηλαδή τις διμερείς σχέσεις Ελλάδος και Ηνωμένων Πολιτειών. Πρόσφατα στη Βουλή ψηφίστηκε η συμφωνία της αμοιβαίας αμυντικής συνεργασίας και ήθελα να ξέρετε πως στον απόηχο της πρωθυπουργικής επισκέψεως η δική σας αποστολή, ο δικός σας ρόλος, η δική σας θητεία, θα σημαδέψει και θα βελτιώσει, είμαι βέβαιος, ακόμη περισσότερο τις στενές μας σχέσεις.

Συνηθίζουμε να λέμε ότι η Ελλάδα είναι παράγων ασφάλειας, σταθερότητας και ευημερίας στη νοτιοανατολική Μεσόγειο, η νοτιοανατολική Μεσόγειος ήταν ο λόγος που το μακρινό 1952 η Ελλάδα και η Τουρκία ταυτόχρονα εισήλθαν στο ΝΑΤΟ. Το ΝΑΤΟ είναι βορειοατλαντική συμμαχία αλλά είχε τεράστιο ενδιαφέρον για τη νοτιοανατολική Μεσόγειο.

Σήμερα η Ελλάδα δεν είναι μόνο παράγων σταθερότητας, ευημερίας και ασφάλειας στην ευρύτερη περιοχή μας, αλλά είναι και μια χώρα η οποία δέχεται διαρκείς προκλήσεις, αν και η λέξη προκλήσεις είναι ευφημισμός, θα έλεγα απειλές από τη γειτονική Τουρκία. Είναι ένα θέμα το οποίο επισημάνθηκε στο αμερικανικό Κογκρέσο. Αυτά πρέπει να πάρουν τέρμα. Αντιμετωπίζουμε μία μεγάλη κρίση με τη βάρβαρη εισβολή της Ρωσίας στην Ουκρανία και δεν δικαιούται μία χώρα μέλος του ΝΑΤΟ, όπως η γειτονική Τουρκία, να δημιουργεί ή να επιχειρεί να δημιουργήσει μία κρίση μέσα στην κρίση. Οφείλουμε όλοι να είμαστε σταθεροί και αυστηροί ως προς αυτό και να αντιληφθούν οι γείτονές μας ότι αυτού του είδους οι προκλήσεις και οι απειλές πρέπει επιτέλους να λάβουν ένα τέρμα.

Η χώρα μας συνήψε αυτή τη συμφωνία που το ελληνικό Κοινοβούλιο επικύρωσε πρόσφατα, μια πενταετή συμφωνία με τις Ηνωμένες Πολιτείες. Προσβλέπουμε σε αυτή τη συμφωνία. Η Ελλάδα τιμά την υπογραφή της και είμαι βέβαιος πως αυτός ο τίτλος της αμοιβαίας αμυντικής συνεργασίας θα αξιοποιηθεί και θα παίξει το ρόλο του.

Σας καλωσορίζω λοιπόν στην πατρίδα από όπου προέρχεται η οικογένεια σας, στην πατρίδα που ενέπνευσε τους δημιουργούς της αμερικανικής Δημοκρατίας και στην πατρίδα η οποία μαζί με την Αμερική και όλο τον δημοκρατικό κόσμο αγωνίζεται για το σεβασμό της εδαφικής ακεραιότητας, το σεβασμό της εθνικής κυριαρχίας, την τήρηση των αποφάσεων των Ηνωμένων Εθνών και στην Ουκρανία και στην Κύπρο και οπουδήποτε στον κόσμο.

Σήμερα ο πρόεδρος των Ηνωμένων Πολιτειών, με τον οποίον συνδέεστε κύριε πρέσβη και ο οποίος εκφράστηκε πολύ ευμενώς για εσάς, σήμερα ο Πρόεδρος των Ηνωμένων Πολιτειών, από την Ιαπωνία όπου βρίσκεται, θα ανακοινώσει ένα πρόγραμμα για την οικονομική ευημερία στον Ινδικό και Ειρηνικό Ωκεανό. Αυτές οι ιδέες, αυτές οι προοπτικές, αυτές οι φιλοδοξίες, είναι ο τρόπος με τον οποίον η ανθρωπότητα πρέπει να αντιμετωπίσει τις προκλήσεις της. Ο ρόλος μας δεν είναι πια να πολεμούμε, όπως μας αναγκάζει η Ρωσία του Πούτιν. Ο ρόλος μας είναι να συνεργαζόμαστε, να νοιαζόμαστε για την προκοπή μας και για την προστασία του περιβάλλοντος. Σε αυτές τις προκλήσεις, σε αυτές τις φιλοδοξίες, σε αυτές τις προοπτικές είμαι βέβαιος ότι σύντομα θα ξαναγυρίσουμε, αντιμετωπίζοντας τη ρωσική επιθετικότητα και παραμερίζοντάς την χάρη στην ενότητα των ελεύθερων χώρων, χάρη στην ενότητα του δυτικού κόσμου, μέρος του οποίου κυρίαρχο αποτελεί η χώρα την οποία εκπροσωπείτε αλλά και μέρος του οποίου πιστό, άξιο και σταθερό, αποτελεί και η δική μου χώρα.

Καλώς ήρθατε κύριε πρέσβη και καλή επιτυχία στο έργο σας.